《孤愤篇挽王山人叔承八百字》
明代·胡应麟

千秋布衣才，往往专一壑。穷年觅五字，埳阱观海若。

唐维襄阳孟，间代推制作。嵬峨洞庭句，元气摄林薄。

五季宋及元，馀音噪乌鹊。非无二三子，天授惭磊落。

有明卢楠氏，骚些首恢拓。途遵长卿辙，步蹑左徒躅。

幽鞠及拟招，囹圄盛删削。诗歌遂非长，风雅久寂寞。

茫茫鹿门绪，一线缀寥廓。王生起菰芦，名姓早飞跃。

弱冠游燕齐，强龄走京索。长怀济时念，雅抱经世略。

无媒耻白玉，草莽甘落魄。禹穴翻图书，尧天弄耕凿。

傲诞偕东方，曼衍类南郭。敢为兰陵论，偏究漆园学。

神来把觚翰，六艺尽糟粕。竦身出阛阓，攘臂脱篱落。

四唐入经营，六代佐伸缩。大篇竞飞扬，短什互沈著。

星河昼璀璨，雷雨夕喷薄。混沌迷雕镂，震旦困笼络。

铿锵鸾鹄鸣，突矫虎兕攫。名姓聚倡楼，老将镇戎幕。

张公两神物，所向失盘错。太华三芙蓉，秀色照广莫。

怀中但一刺，尘冠翳竹箨。时无孔文举，竟尔徒入洛。

维时岁申酉，芒鞋试行脚。访我兰阴陌，孤航载停泊。

披襟发长啸，搏帽吐清谑。易水双湛沦，夷门两嚄唶。

结交讵同裴，登仙俨偕郭。平原十日馀，绿尊间翠杓。

微诚泄中夜，万古对斟酌。明时遘何李，天心寄鸣铎。

人豪琅琊公，乾坤纵挥霍。继起维奉常，词林创新薙。

斯文幸未丧，大雅竟谁托。吾意甘沈冥，君才实磅礴。

无双国士韩，常胜冠军霍。鹿失馀中原，龙腾绝大漠。

历下穷高华，成都侈宏博。勉哉曹溪钵，毋令一士谔。

沈吟感子意，踟蹰复前却。明灯彻晓漏，撩乱烛花落。

仓皇嵇阮契，竟爽范张约。垂虹亭下浪，浩淼阻越舶。

一别俄十霜，邂逅弇山阁。尔衰背欲鲐，余瘦膝乘鹤。

吞声话故旧，丧逝捷飞藿。起舞中自疑，放歌久仍愕。

眷言怀故栖，荏苒理归橐。河梁白日堕，一苇迅雕鹗。

伊余骨伶俜，念汝神矍铄。相期保玉体，赤松问灵药。

胡为两竖子，膏肓恣燔灼。虚传段璋句，竟坐杜陵疟。

生平褐衣贵，不受帝王爵。大鸟来沧溟，神虬去碧落。

百身定奚赎，九原亮难作。嗟彼志与蜍，牖下饱狐貉。

维汝赋颂声，巀嵲表衡霍。居然布衣雄，八面控繁弱。

修文亦地下，玉楼富丘索。遮须奉新盟，眭邃赴前诺。

缅余昔遇汝，臭味恍荃药。玄宗各讽咏，妙理递酬酢。

濠上回周施，江东析昉约。朱弦断流水，阳春咽冥漠。

荒阡月三尺，破冢云半椁。参差迹已陈，宛转梦如昨。

夜台觅青莲，携手共杯勺。老柏鸣鸺鹠，枯松照熠爝。

谈天怅邹衍，掷地怆孙绰。生刍愧晚暮，永闭石门钥。

白杨号悲风，万叠斗萧索。昆崙眇何处，南面醉王乐。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。